Dragi moji trećaši,

nadam se da ste dobro i da ste se uhodali u ovu školu na daljinu. Znam da vam nije lako, ali znam i da ste vi dobri i vrijedni. Hvala vam što se trudite riješiti zadatke. Ja se trudim da ne budu teški.

Ovaj tjedan su nam na redu teme o pomirenju – međusobno i s Bogom. Prvu temu sam vam pripremila osobno. Drugu sam preuzela od jedne vjeroučiteljice. Pa eto, pokušajmo…

I ne zaboravite i ovaj tjedan pokazati koliko ste dobri.

Mislim na vas! I volim vas!

vaša vjeroučiteljica

**IDI I NAJPRIJE SE IZMIRI S BRATOM**

Započnimo rad molitvom Oče naš. Posebno pažljivo izgovorite riječi: ''*I otpusti nam duge naše kako i mi otpuštamo dužnicima našim.*''

U udžbeniku, na str. 68.-69. je priča *Prije no što Sunce zađe*. Molim vas da ju pažljivo pročitate i razmislite zašto su se Dijana i Ana posvađale? Jesu li prljave cipele stvarno bile opravdan razlog za svađu? Što su svađom dobile? Kako su opet postale mirne i zadovoljne?

A onda se sjetite neke slične situacije iz svoga života. Neke svađe u kojoj ste sudjelovali, a razlog je zapravo nebitan. Možda je i bitan, nije važno. Nije važno ni tko je kriv. Odvažite se i zamolite tu osobu za oprost. I oprostite! To je vaš zadatak za ovu temu.

Ne pisati, odgovarati i slično, nego zamoliti oprost! I oprostiti. Jer, sjetite se, na početku smo molili Boga da oprosti nama onako kako mi praštamo drugima.

Ako to ne možete učiniti u ovom trenutku, nema veze. Učinite to kada budete mogli.

**SAKRAMENT POMIRENJA**

Na ovom linku je obrađena tema.

<https://spark.adobe.com/page/xMNKxAXBvRcLP/?fbclid=IwAR3PmBW4sQj3AVSQVGhBMcqwXx8AJCcR_CCoxhxKphUDyLDdAwSKvlsKuRE>

Samo pratite slike i tekst. Čitajte, razmišljajte i usmeno odgovarajte (ne pišite!). Dolje na dnu se traži da prepišete u bilježnice pet uvjeta za dobru ispovijed. Vi ih radije prepišite odavde (malčice sam skratila tekst).

Neka mi vaši roditelji slikaju ovo što ste prepisali kao ''dokaz''. Ništa više…

|  |
| --- |
| *PET UVJETA ZA DOBRU ISPOVIJED*   1. *Ispitati savjest* 2. *Pokajati se* 3. *Odlučiti ne griješiti* 4. *Ispovjediti grijehe* 5. *Izvršiti pokoru* |

Na koncu, kao molitvu, zahvalite Bogu. Kratko, jednom rečenicom, za sve ono što vam je već oprošteno!